Papersnake/gushiwen huggingface dataset:
月
杜甫（唐代）

四更山吐月，残夜水明楼。
尘匣元开镜，风帘自上钩。
兔应疑鹤发，蟾亦恋貂裘。
斟酌姮娥寡，天寒耐九秋。
浣溪纱 其十 题余氏女子绣浣纱图
王士祯（清代）

何处青山是若耶。苧萝村畔认西家。满溪花瓣浣春纱。

未入吴宫犹淡漠，一辞乌喙便夭斜。针神十五鬓堆鸦。
南堂五首·其五
苏轼（宋代）

扫地焚香闭阁眠，簟纹如水帐如烟。
客来梦觉知何处，挂起西窗浪接天。
送六四叔之茶陵
刘子翚（宋代）

底用匆匆便据鞍，离觞纵满不能欢。
潇湘万里客愁远，鶗鴃一能春事阑。
此去宦游当益显，时来功业自非难。
似闻幕府资奇画，好借雄风弄羽翰。
摸鱼儿
何梦桂（宋代）

把人间、古今勋业，一时都付杯酒。酒山行遍人华发，老尽门前酒柳。试回首。记晓雨征衫，又过年时后。相逢故旧。浪说南楼北，亭花纵好、能似少年否。

还自笑，应是山林厌韭。忘却儿童迎候。兴来谩学长沙舞，要舞更无长袖。眉休皱。欢笑外，风涛世上时时有。共君握手。且尽日尊前，相拌一醉，醉后明朝又。
金陵杂兴二百首
苏泂（宋代）

青漆楼高制作奇，当时纯不用琉璃。
东昏幸自嗤梁武，不道东昏更可嗤。
村家
郑獬（宋代）

临水夹疏篁，萧然一环堵。
稚子戏芳草，小妇舂黄黍。
为生虽甚微，犹足安吾土。
应笑马上人，衣湿朝来雨。
赠独孤常州（见《纪事》）
毕耀（唐代）

洪炉无久停，日月速若飞。忽然冲人身，饮酒不须疑。
句
方回（元代）

菊花与汝作生日，螃蟹唤吾入醉乡。
南还舍弟送至报国寺登毗卢阁遥指乡路
区大枢（明代）

丹宫还傍凤城跻，首路那堪问解携。鸿雁暂于初地集，骊驹偏向忍林嘶。

苍茫岭树孤云断，迢递关城落日低。南极朱鸢馀万里，不胜乡思晚凄凄。
次韵毛大参辞召有感之作 其一
文徵明（明代）

十载中朝仕有声，青云末路更收名。久知元亮多高韵，聊托嵇康事养生。

尊酒风流青鬓在，草堂归计绿阴成。君恩不与尘心断，回首江湖万里情。
骢马
章甫（宋代）

门前骢马无人骑，北风落日长声嘶。
细看毛骨独殊众，或言来自流沙西。
伏枥忍遭奴隶辱，立仗难贪五品粟。
将军边塞敢横行，愿同生死俱驰逐。
状元张监丞倅陕郊兼之阆中省亲
胡宿（宋代）

藻衮御中楹，详延得世英。宾乡具三物，题塔冠千名。

玉擅昆山价，篪兼仲氏声。平渊二龙跃，碣石一鸿轻。

慈宴尧厨洽，宸章禹律鸣。入辞瞻翠葆，去候过朱樱。

赞治崤陵险，归宁蜀栈横。都门百壶送，宿馆五浆迎。

帝所衔标隽，亲前戏綵荣。勒铭知有作，叱驭肯辞行。

桂色窅窊秀，棠阴蔽芾清。期年随诏入，脩路接瑶京。
安居濒江小蓝留三小诗 其一
李新（宋代）

手举离筵第一杯，鼕鼕船鼓看忙催。恰将幽梦归山谷，苦杀篷窗雨唤回。
西陵遇风献康乐
谢惠连（南北朝）

我行指孟春，春仲尚未发。
趣途远有期，念离情无歇。
成装候良辰，漾舟陶嘉月。
瞻涂意少悰，还顾情多阙。

哲兄感仳别，相送越坰林。
饮饯野亭馆，分袂澄湖阴。
凄凄留子言，眷眷浮客心。
回塘隐舻栧，远望绝形音。

靡靡即长路，戚戚抱遥悲。
悲遥但自弭，路长当语谁！
行行道转远，去去情弥迟。
昨发浦阳汭，今宿浙江湄。

屯云蔽曾岭，惊风涌飞流。
零雨润坟泽，落雪洒林丘。
浮氛晦崖巘，积素惑原畴。
曲汜薄停旅，通川绝行舟。

临津不得济，伫檝阻风波。
萧条洲渚际，气色少谐和。
西瞻兴游叹，东睇起凄歌。
积愤成疢痗，无萱将如何！
莆田杂诗二十首 其十一
刘弇（宋代）

共乐超然构，跻攀一气边。苍茫云水国，清润李梅天。

碎白淙崖瀑，孤青煮海烟。三神山自邈，何至苦求旃。
丰桥旅舍作
陆游（宋代）

我本山林人，心期在尘表。
出门消底物，两屩万事了。
群儿何足消，为尔常悄悄。
今朝山中路，更喜相识少。
三叉市人醉争席，丰桥逆旅留馈食。
小妇梳髻高一尺，梭声札札当户织。
许宰和篇至再用韵谢
王迈（宋代）

陶令束带对督邮，归来高兴潜有激。昌黎县斋饱读书，自谓此日足可惜。

二贤诗留天地间，千载宝之为双璧。当官不妨文字乐，似此人物不时出。

宦海风涛县为甚，文书束笋纷莫擘。许侯敏手良不难，错节居然逢匠石。

宽租农扈享丰登，讲学如流苏废疾。笔力重于丈二殳，诗筒敏似尺一檄。

句中之眼独心知，贻夺陶韩少人识。乡有达尊性爱士，县榻于堂赏英特。

冰车雪辗笑钝迟，不尔续题尤富溢。穷冬四壁坐无聊，渴思一字车渠百。

走仆乞取稛载归，底用黄金壮颜色。祇恐天上六丁闻，一夜取将烦霹雳。
教绳权学书偶成
黄庶（宋代）

文字有缘曾弄墨，见来官小免咨嗟。
喜将笔砚传生计，不失诗书作世家。
字识姓名能指点，写因梨栗不倾斜。
着鞭莫落时人后，三十尘埃监汝爷。
云边种松
刘宰（宋代）

渐止牛羊牧，还添雨露滋。
但令萌蘖长，自有岁寒姿。
说禅一首简刘韶美
郭印（宋代）

小知小见弄精魂，正似醯鸡居覆盆。
茫茫大道绝南北，六通四覆初无门。
不离当处遍高深，谁谓如天莫可登。
世人聋瞶唤弗应，执热为火寒为冰。
雷霆蟋蟀一窍均，观音不在耳边闻。
富春渚诗
谢灵运（南北朝）

宵济渔浦潭，旦及富春郭。
定山缅云雾，赤亭无淹薄。
溯流触惊急，临圻阻参错。
亮乏伯昏分，险过吕梁壑。
洊至宜便习，兼山贵止托。
平生协幽期，沦踬困微弱。
久露干禄请，始果远游诺。
宿心渐申写，万事俱零落。
怀抱既昭旷，外物徒龙蠖。
某承乏东阳周亲惠然顾访未几告别以诗饯之
强至（宋代）

亲戚富贵合，贱贫宜见疏。
独君从远道，为我枉高车。
相得未逾月，薄言还故庐。
风霜正凄暮，临别尚踌躇。
次秀野杂诗韵 其一 又五绝卒章戏简及之主簿
朱熹（宋代）

暮年药裹关身切，此外翛然百不贪。薏苡载来缘下气，槟榔收得为祛痰。
红叶
唐彦谦（唐代）

无处不飘扬，高楼临道旁。素娥前夕月，青女夜来霜。

宿雨随时润，秋晴著物光。幽怀长若此，病眼更相妨。

蜀纸裁深色，燕脂落靓妆。低丛侵小阁，倒影入回塘。

谢脁留霞绮，甘宁弃锦张。何人休远道，是处有斜阳。

薜荔垂书幌，梧桐坠井床。晚风生旅馆，寒籁近僧房。

桂绿明淮甸，枫丹照楚乡。雁疏临鄠杜，蝉急傍潇湘。

树异桓宣武，园非顾辟疆。茂陵愁卧客，不自保危肠。
春秋战国门。冯讙
周昙（唐代）

兔窟穿成主再兴，辈流狐伏敢骄矜。

冯讙不是无能者，要试君心欲展能。
寄张学录孟兼揭应奉孟同二文学
杨基（明代）

何用聪明万卷书，自须卑陋一廛居。
草于闲处生偏密，花到春廛看渐疏。
绿水满渠浇药后，青山无数卷帘初。
相过莫道柴门窄，细柳高槐可荫车。
冰柱
刘叉（唐代）

师干久不息，农为兵兮民重嗟。骚然县宇，土崩水溃。

畹中无熟谷，垄上无桑麻。王春判序，百卉茁甲含葩。

有客避兵奔游僻，跋履险厄至三巴。貂裘蒙茸已敝缕，

鬓发蓬舥.雀惊鼠伏，宁遑安处。独卧旅舍无好梦，

更堪走风沙。天人一夜剪瑛琭，诘旦都成六出花。

南亩未盈尺，纤片乱舞空纷拏。旋落旋逐朝暾化，

檐间冰柱若削出交加。或低或昂，小大莹洁，随势无等差。

始疑玉龙下界来人世，齐向茅檐布爪牙。又疑汉高帝，

西方未斩蛇。人不识，谁为当风杖莫邪。铿镗冰有韵，

的皪玉无瑕。不为四时雨，徒于道路成泥柤。不为九江浪，

徒为汩没天之涯。不为双井水，满瓯泛泛烹春茶。

不为中山浆，清新馥鼻盈百车。不为池与沼，

养鱼种芰成霪霪。不为醴泉与甘露，使名异瑞世俗夸。

特禀朝澈气，洁然自许靡间其迩遐。森然气结一千里，

滴沥声沈十万家。明也虽小，暗之大不可遮。

勿被曲瓦，直下不能抑群邪。奈何时逼，不得时在我目中，

倏然漂去无馀些。自是成毁任天理，天于此物岂宜有忒赊。

反令井蛙壁虫变容易，背人缩首竞呀呀。

我愿天子回造化，藏之韫椟玩之生光华。
瘦马图
王恭（明代）

曾是瑶池弄影嘶，病来无复锦障泥。只今毛骨多消减，空对寒原百草齐。
赠子常二首 其一
李昭玘（宋代）

幽兰一曲思无涯，炊熟黄粱日已斜。闭户终年心似水，读书万卷眼生花。

汗流不舍浯溪刻，粮绝犹须北苑芽。束帛不来人已老，只将清白付吾家。
远怀舍弟颖观等
杜甫（唐代）

阳翟空知处，荆南近得书。积年仍远别，多难不安居。

江汉春风仍，冰霜昨夜除。云天犹错莫，花萼尚萧疏。

对酒都疑梦，吟诗正忆渠。旧时元日会，乡党羡吾庐。
五贶诗 其三 太湖砚
皮日休（唐代）

求于花石间，怪状乃天然。中莹五寸剑，外差千叠莲。

月融还似洗，云湿便堪研。寄与先生后，应添内外篇。
铁袈裟 其二
李懋远（宋代）

路转山腰十里阴，参差楼殿倚云平。青蛇白鹤今何在，泉石空留四绝名。
享庙乐辞十八首 其十一 始基乐恢祚舞
佚名（隋代）

兆灵有业，潜德无声。韬光戢耀，贯幽洞冥。道弘舒卷，施博藏行。

缅追岁事，夜遽不宁。
邓季明挽词三首 其一
陈渊（宋代）

少年长揖出贤关，自许行藏契孔颜。云路不求千载遇，筚门赢得一生闲。

奇言尽扫鸡三足，妙意谁窥豹一斑。尽道东床如李汉，会传馀论落人间。
冬日读白集爱其贫坚志士节病长高人情之句作
陆游（宋代）

吾常慕昔人，石介与王令；挑灯读其文，奋起失衰病。
吾徒宗六经，崇雅必放郑。
人众何足云，少忍待天定。
扇子诗 其六十九
李石（宋代）

四月四日夏令新，馀花更饶三日春。榴红裙子凌波袜，一曲南风花笑人。
游委羽山
王居安（宋代）

几日同不到，到山心自清。
棱棱有方石，拾得通仙灵。
竹炉山房歌叠惠泉烹竹垆韵
弘历（清代）

山下出泉易所闻，八功德品梵帙分。同归殊途何思虑，辞多应始躁者群。

知然乃复辨甲乙，笑予未足称绝尘。前年揽景法云寺，无暇翻彼贝叶文。

右廊展转入茶室，古梅对我吹幽芬。竹鼎小试烹玉乳，腾声四百年以陈。

画图诗咏萃四卷，前呼后唱情弥敦。仿制筠垆忽已得，底须较量传火薪。

灵泉第一况在迩，无劳水递驰纷纷。山房两间取素朴，土阶茅茨匪所云。

弥月望雨未游历，雨足散闷一览权。绠汲聊尔事煮瀹，惠山清供宛意存。

品题昔已略於近，点缀今乃增其新。增兮略兮胥远道，促旋清跸延席珍。

促旋清跸延席珍，我岂高閒啜茗人。
缘识
宋太宗（宋代）

识性低凡故不知，宣传好事却为非。
可怜此辈居人世，逆恶求真善不依。
题画草虫扇子
苏颂（宋代）

蠉飞蠕动诚微物，尺素轻盈谁画出。
一朝君手将动摇，犹似吟风欲跳逸。
竹梢草际弄轻翰，水墨浅深见纤质。
昔人徒爱明月诗，何似今看老师笔。
淮南使回留别窦侍御
王建（唐代）

恋恋春恨结，绵绵淮草深。病身愁至夜，远道畏逢阴。

忽逐酒杯会，暂同风景心。从今一分散，还是晓枝禽。
与毛教授
姚勉（宋代）

举世无清浊，谁欤障倒澜。
独能驱雁鹜，不使污鵷鸾。
此事虽云小，其人已可观。
近来峨豸者，欠此广文官。
物外杂题
陆游（宋代）

晓入姑苏市，阊门系短篷。
老人元不食，买饼餇山童。
夜梦渔父求诗觉能记其全书赠梁弥仙
李昴英（宋代）

酒湖无尽春无限，一叶江湖万里天。
明月满篷风荻响，醉眠正在白鸥边。
偈倾一百六十九首
释智朋（宋代）

肤寸生层云，已具瀰漫势。
尽瞩晴空目，且作烟雾比。
首座行脚，首座来也，
落在第二。看看，
云行雨至。
清江怀松甫先生
龚鉽（清代）

春风满路送归艭，十里黄云夹小窗。记得韦郎佳句好，菜花香里过清江。
题赵昌父山居八咏·倚云亭
杨万里（宋代）

俗子令眼白，瑞峰令眼青。
白移听两榻，且上倚云亭。
过黯淡滩
方惟深（宋代）

溪流怪石碍通津，一一操舟若有神。
自是世间无妙手，古来何事不由人。
偈颂十首
释如净（宋代）

回避无门，此门大开。
家私都脱尽，平白起风雷。
送陈幼度运干
戴复古（宋代）

君是青云料，吾当白发年。
驽骀傍骐骥，鱼鸟各天渊。
他日难忘处，寒宵不忍眠。
挑灯雪窗下，共读雁奴篇。
赠胡地官次韵吴明府献臣 其一
陈献章（明代）

有一范仲淹，人将重名节。马上地曹郎，翩翩起吾粤。
戴肖望挽词
叶适（宋代）

岩岩萧太傅，謇謇郑尚书。
可惜流光晚，翻无急诏除。
交情梅蕊尽，哀意柳芽疎。
只有安江满，长涵夜月虚。
熙宁蜡祭十三首
佚名（隋代）

于穆明祀，莫如报功。
灵之利泽，惠我无穷。
齐以条志，币以过衷。
抚宁四极，永锡登岂。
吴东湖于清远行台构处远亭
湛若水（明代）

青山拥高台，新亭何翼然。长桥卧寒波，清池汇门前。

筑者吴季子，伯夷所鸠僝。江湖孰云远，覆帱同一天。

旭日下亭阶，顿首重致言。愿垂中天照，蔀屋见颠连。

我欲将此屋，化作千万间。遍庇逃亡者，圣仁覆人寰。
陈家渡至上乘院
张侃（宋代）

山田叠叠之字转，稚麦森森云样生。输与农家生计定，才逢杨柳便清明。
陵寝第二十三
文天祥（宋代）

旄头彗紫微，蚩尤塞寒空。
愚智心尽死，漂荡随高风。
用大名诸公唱和韵送别少逸 其二
王安中（宋代）

初欢记邺城，往还数如织。抟风回銮阁，相赏垂天翼。

君席今未暖，我井久不食。驾言又何之，游交请绝息。
郡斋次张参政韵呈王舍人
王庭圭（宋代）

使君天下士，岂止临一州。此州久废乱，弄兵非鼠偷。

使君医国手，顿若沈疴瘳。下免北征苦，上宽南顾忧。

坏堤防蚁穴，回澜障东流。潢污与行潦，咸可供荐羞。

幕府罗俊彦，巨细靡不收。天生一世人，异趣各有求。

卢溪老病叟，十年不浪游。失脚入城府，本自非人谋。

贤侯新下车，采瞩加穷搜。邻里辄惊怪，出门争挽留。

平生江海思，径坐大孤秀，犹沈百寮底。

朅来尉吾邦，声华愈晔炜。诸公用法律，领略极不似。

輶轩日边来，愿采书于纸。
病愈即事
周密（宋代）

病懒空怜负壮图，盛年齿发已凋疏。栖迟辕下如老骥，展转书间似蠹鱼。

瞑目自持存息法，闭门重广绝交书。花开顿觉身强健，行药窗前喜自如。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其十四
丁复（元代）

四明古名区，天台接旁郡。幽居无俗家，灵苗长仙菌。

海底日见浴，峰头天可问。有方即请游，山舆窄如畚。
汤阴
汪全泰（清代）

烟树夜迢迢，秋凉白马骄。繁星下河内，斜月见中条。

世事悲摇落，羁心久寂寥。侍中祠宇在，风烈感前朝。
燕
郑世元（清代）

日暮差池影，穿花故故频。与君同在客，是处可怜春。

戈者无余慕，天涯恋主贫。清明满桃李，蝴蝶过东邻。
次韵梅花
王铚（宋代）

广寒宫里自无伦，不祇尘中第一人。绝态乍辞天上旧，清香更占世间新。

烟愁月恨迎回腊，日暖风迟俗却春。且对流年觅新意，横斜疏影句皆陈。
附西凉三主南凉三主北凉二主附段业
郭之奇（明代）

九州名域夷污七，五岳神山狄秽三。此言百代留孤愤，召陵城濮岂徒谈。

何事燉煌空守兔，亦缘西地久如蚕。十郡三河仍左衽，子歆一蹶委前担。

南北二凉皆丑类，乘时蹈隙逞饕贪。秃发犹知崇友让，奇才英器表凉南。

造时不竞归乞伏，虎台兄妹未全憨。沮渠阴狡真无二，杀兄残主遂耽耽。

身安牖下诚多倖，女妾男臣心自甘。天道应须还旧德，李花随地绕缨簪。

中原王气难久散，重关百二启秦函。除凶雪耻人终出，始为千年洗众惭。
题厅壁
陆起（宋代）

驱鸡政府本来无，刚被人呼邑大夫。
及至五更侵早起，算来却是被鸡驱。
嵩山十二首 其七 天门
欧阳修（宋代）

石径方盘纡，双峰忽中断。呀豁青冥间，畜泄烟云乱。

杉萝试举手，自可阶天汉。
黄山松歌
张娄（清代）

我闻黄山有云海，瀰漫澒洞天下奇。中有老松寿千岁，纷拿爪下扬之而。

云开每露松影出，风涛勃郁排嵚巇。高顶盘空跳苍鼠，低枝覆土垂修蛇。

闻之轩辕曾驻此，鸾骖鹤驭云中随。一朝饵丹拔宅去，遗薪往往成虬枝。

旧事荒唐不可考，仙根自有神灵司。青羊白鹿绕其下，或眠丰草或衔芝。

泰山徂徕亦奇古，若为遥映等孙儿。何时得与浮丘约，倚岩就石结茅茨。

气清天朗万籁寂，拍肩一笑陈围棋。
登越山
李覯（宋代）

腊后梅花破碎香，望中情地转凄凉。
游山只道寻高处，高处何曾见故乡。
东閤雨中
欧阳修（宋代）

直閤时偷暇，幽怀坐独哦。绿苔人迹少，黄叶雨声多。

云结愁阴重，风传禁漏过。瑶图新嗣圣，玉塞久包戈。

相府文书简，丰年气候和。还将凤池句，聊杂野人歌。
偈颂一百六十首
释宗杲（宋代）

人有心看月，月无心照人。
有无成一片，方始得惺惺。
秋夜作 其二
邵晋涵（清代）

五岳挂胸前，不掩青铜镜。起看天宇光，星河长耿耿。

侠客骋雕鞍，幽人理瑶轸。冉冉菰芦中，秋水相与永。

谁将一缕丝，持作千年竞。屋角曙乌啼，砌下吟蛩静。
书院杂咏 蜡梅
王十朋（宋代）

非蜡复非梅，梅将蜡染腮。游蜂见还讶，疑自蜜中来。
元祐六年六月自杭州召还汶公馆我于东堂阅旧
苏轼（宋代）

半熟黄粱日未斜，玉堂阴合手栽花。
却寻三十年前味，未饭钟栽已饭茶。
梦觉还惊屟响廊，故人来炷影前香。
鬓发白尽成何事，一帖空存老遂良。
（法贴中有褚遂良书云，即日，遂良须发尽白。
）尺一东来唤我归，衰年已迫故山期。
文章曹植今堪笑，却卷波澜入小诗。
凤凰台上忆吹箫 钗，和姚二叔慈
程颂万（清代）

髻趁盘鸦，妆催坠马，奁衣欲下还停。有两枝龙凤，钿盒装成。

递向玉奴纤手，回皓腕、自插殷勤。香盟负、簪边想坠，烛底敲频。

销魂。帘前溜也，又拾向裙边，七宝斜横。傍檀郎茸帽，微印春痕。

昨夜粉蛾窥焰，还曾剔、一剪兰茎。和伊画、梦余蕤枕，黯损鸾纹。
凤凰台上忆吹箫（再用韵赠黄宰）
侯置（宋代）

尘暗双凫，菊明山径，何妨倦羽知还。最好是，诗翁醉后，瓶罄罍干。一笑东风打耳，心无竞、远与春闲。时时地，觅伴访梅，寻胜登山。

清时俊材定用，看捧诏春郊，月露濡鞍。况表识、买臣贵骨，琴瑟逾欢。好向玉堂视草，金章映、莱子衣斑。山人去，蕙帐夜雨空寒。
懹昔
陆游（宋代）

奋迹穷阎本甚微，刺天何敢慕群飞。
业文仅与驴书券，学射才群鼠发机。
罟擭纵横真脱命，风波澒洞尚余威。
朝冠挂了方无事，却爱山僧百衲衣。
挽刘宣义
孙应时（宋代）

叹息经纶策，山林弃此翁。
独馀平日事，全见古人风。
兰玉家庭美，诗书岁晚功。
闾门他日过，人说汉于公。
张先生（并叙）
苏轼（宋代）

先生不知其名，黄州故县人，本姓卢，为张氏所养。
阳狂垢污，寒暑不能侵，常独行市中，夜或不知其所止。
往来者欲见之，多不能致，余试使人召之，欣然而来。
既至，立而不言，与之言不应，使之坐不可，但俯仰熟视传舍堂中，久之而去。
夫孰非传舍者，是中竟何有乎？然余以有思惟心追蹑其意，盖未得也。
熟视空堂竟不言，故应知我未天全。
肯来传舍人皆说，能致先生子亦贤。
脱屣不妨眠粪屋，流澌争看浴冰川。
士廉岂识桃椎妙，妄意称量未必然。
次德茂沌中韵
卫泾（宋代）

沌路随江转，疎篱匝岸斜。
寄身千万里，慰眼两三家。
老矣思为圃，归欤学种瓜。
遥知荷锄倦，一酌散腰麻。
次韵皇孙所和二诗 其二
史浩（宋代）

岁晚垂弧旦，雍容从北征。龙舟瞻日表，兔苑足诗情。

况有流霞美，何辞醉玉倾。祝君无限寿，烟阁寄功名。
偈颂一百二十三首
释崇岳（宋代）

一二三四五，五四三二一。
风过树头摇，天晴日头出。
会得日头出，不公而自屈。
朕御极十年蒙上天眷佑海宇乂安藏有馀积特下诏赐蠲丙寅年直省正赋以昭勤恤民隐之意非沽惠也因纪以诗
弘历（清代）

维天作君师，继序抚八埏。国本云何培，端惟育黎元。

我朝戴帝贶，声教讫海堧。三圣丕显承，垂裕我后昆。

小子实德凉，幸得蒙业安。兵戈偃四方，熙和今百年。

水旱虽时有，恩膏曾未屯。纵免填沟壑，岂乏叹饥寒。

左藏既赢积，况无侈费繁。古人亦有言，宜藏富于民。

苍赤被休息，户口日以蕃。念彼维正供，几经催科烦。

闿泽以时降，十行大诏颁。讵惟赐半租，更复遍九寰。

宿昔读鲁论，博施圣所难。匪徒行小惠，蕲获万民欢。

但觉损益道，其机实循环。上盈斯下绌，既富教可言。

嗟我良有司，勤求化民权。所望闾阎间，风俗渐还淳。
秋慨听雨旅思无聊戏作喜雨愁霖两章觉悲喜由人非关雨也因之有悟 其二
邓云霄（明代）

萧条梧叶雨中疏，有客悲秋感慨馀。流水百年看逝者，寒灯五慨叹归欤。

飘摇雁帛沉乡信，警急狼烟报羽书。自笑无能同烛武，欲将勋业问樵渔。
八月八日发潭州后得绝句四十首 其十
赵蕃（宋代）

扁舟往作槠州过，烟雾空濛祇市声。今夕再来还小泊，却逢江月正空明。
梅花二首 其一
谢翱（宋代）

春过江南问故家，孤根生梦半槎牙。到无香去飘成雪，未有叶来开尽花。
客至当饮酒二首
王安石（宋代）

天提两轮光，环我屋角走。
自从红颜时，照我至白首。
累累地上土，往往平生友。
少年所种树，磥砢行复朽。
古人有真意，独在无好丑。
冥冥谁与论，客至当饮酒。
彭州行邑道中
李石（宋代）

四月少雨百草热，山中小麦皆乾枯。
溪水下流牛缺饮，连耞未动妻典襦。
而谷催耕鸠妇怨，早得一雨淋汝面。
老夫枕书卧晚凉，农自忍饥官饱饭。
蟾宫曲·问人间谁是英雄
阿鲁威（元代）

问人间谁是英雄？有酾酒临江，横槊曹公。紫盖黄旗，多应借得，赤壁东风。更惊起南阳卧龙，便成名八阵图中。鼎足三分，一分西蜀，一分江东。
和刘叔怀见寄三绝句 其三
华镇（宋代）

清世儒冠不贱贫，一竿谁复钓溪滨。看君双鬓春条绿，策足应须据要津。
春寒
梅尧臣（宋代）

春昼自阴阴，云容薄更深。
蝶寒方敛翅，花冷不开心。
亚树青帘动，依山片雨临。
未尝辜景物，多病不能寻。
无题
廖行之（宋代）

生憎城里只尘埃，胜处何妨特地来。
况是近郊新雨歇，可能乘兴一樽开。
春随使者轺车至，花情梨园羯鼓催。
来岁披香侍华宴，也应犹记此低徊。
文远叔挽词
杨万里（宋代）

气爽尘埃外，川行翰墨间。匆匆未白首，去去忽青山。

琴在弦安用，人亡鹤不还。竹林有前约，欲语泪先潸。
次韵赵公直题米元晖画轴
韩元吉（宋代）

东窗坐爱枝间雪，大似酴醾压架花。
天气更晴宜有月，夜深来看玉交加。
戏答杨廷秀问讯离骚之句二首 其二
朱熹（宋代）

春到寒汀百草生，马蹄香动楚江声。不甘强借三峰面，且为灵均作杜蘅。
金缕曲 孟慈农部自都门书来为述宝晋书院生徒祀先公容甫先生栗主于金山精法楼谱金缕曲一阕寄呈
王嘉福（清代）

话别三年矣。恁迢迢、菊苗水长，鲤鱼风起。日暮停云江东望，喜鲤相思片纸。

更备述、先人遗事。成佛生天非虚说，奉心香、一瓣南朝寺。

新俎豆，旧桃李。

参禅留带同龛地。算当年、坡仙去后，祗公能嗣。风月江山传千古，应有英灵恋此。

转自愧、苏瑰无子。卅载浮名先心死，痛粗官、难继楹书志。

今昔感，泪如水。
追忆征西幕中旧事四首·其三
陆游（宋代）

忆昨王师戍陇回，遗民日夜望行台。
不论夹道壶浆满，洛笋河鲂次第来。
九月三日泛舟湖中作
陆游（宋代）

儿童随笑放翁狂，又向湖边上野航。
鱼市人家满斜日，菊花天野近新霜。
重重红树秋山晚，猎猎青帘社酒香。
邻曲莫辞同一醉，十年客里过重阳。
效进退律赋水乡三实 其一
唐士耻（宋代）

根荄七窍倍玲珑，产尔亭亭曲渚风。勇退霞衣香故在，骈生玉子味仍钟。

人言太华标奇种，藕大如船想碧蓬。何待非常誇世俗，祇今盘露已能秾。
代作五首
项安世（宋代）

流霞元是吾家饮，生日曾供老杜诗。
色借榴心芳露重，香分荷气碧泉滋。
重闱永夜宜开酌，六礼今年看结褵。
可但椿长并桂永，灵妃萧史寿无期。
竹炉
释德洪（宋代）

博山沉水觉尘埃，旋斫凌云绿玉材。自拭锦绷含泪粉，要焚银叶返魂梅。

意消未掩黄庭卷，火冷空馀白雪灰。应把熏衣闭深阁，流苏想见画屏开。
挽霸州文安县主簿苏明允
王珪（宋代）

岷峨地僻少人行，一日西来誉满京。
白首只知闻道胜，青衫不及至家荣。
玄猿放哭铭旌过，紫燕朝飞挽铎迎。
天禄校书多分薄，子云那得葬乡城。
代山人春夜閒情
陈子升（明代）

麝月窥鸿宝，春宵劳羽人。兰舒绡帐额，粟冻绡杯唇。

仙女元名绡，仙楼况是银。谁能徒服鍊，今夕慕横陈。

横陈自不难，芳情何繇殚。花香三岛路，春动七星坛。

东桑八茧稚，西桃百子团。南林正蓊蔚，北斗未阑干。

峰前神女戏，海上丱兮欢。彩女淮南鼎，仙童魏帝丸。

似觌莲华井，如逢积绡峦。山花胡蝶蕊，径竹凤凰竿。

竿举凤凰仪，苕鲜翡翠嬉。鹢眸屡以运，龙驾自躨跜。

踟跦光细网，灵蔡舞神蓍。风环音若语，云步意弥卑。

天老终来教，曼倩始甘饴。讵愁乌兔驶，宁遵牛女期。

七宝方诸液，双鸾苏合脂。飞遁多烦惑，君来时见治。
郡王阁端午帖子
夏竦（宋代）

彤闱永奉千年庆，金策将封一字王。
伫向景风承异渥，预從佳节纳多祥。
张通判挽诗
魏了翁（宋代）

规摹都水监，文采白云卿。
奕叶皆华贯，夫君独屏星。
滋滋熙世学，蔼蔼擅诗声。
耆老彫零尽，从谁正典刑。
琴操·猗兰操
曹勋（宋代）

猗嗟兰兮，其叶萋萋兮。
猗嗟兰兮，其香年披披兮。
胡为乎生兹幽谷兮，不同云雨之施。
纷霜雪之委集兮，其茂茂而自持。
猗嗟兰兮。
洛阳试院楼上新晴五绝
苏辙（宋代）

嵩少犹藏薄雾中，前山迤逦夕阳红。
高楼一闭三十日，遥忆岩头种药翁。
次韵公权庚中成咏
朱长文（宋代）

坐局偷闲步小桥，风随秋叶过轩萧。
愁多万斛量难尽，饮欠千钟困易销。
笠泽狂歌方继陆，海门高隐莫如焦。
昔时委吏犹堪处，谁道仓公厌寂寥。
再和嗣首座五诗寄舒老微老 其四
李彭（宋代）

嗣公丹凤羽，高笑破群蛙。汲引后来秀，义侠如朱家。

出语掩颜谢，游戏达摩耶。卧读春风句，飞鸿澹墨斜。
送友人归宜春
纪唐夫（唐代）

落花兼柳絮，无处不纷纷。远道空归去，流莺独自闻。

墅桥喧碓水，山郭入楼云。故里南陔曲，秋期欲送君。
环谷余国权名行亭曰环谷中以旧得朱子所书风月无边字扁之题诗四首 其一
蓝仁（明代）

云谷留云墨，濂溪有似人。园林当胜夕，尊俎集贤宾。

天籁飞来远，冰轮洗出新。乾坤清气满，何处有嚣尘。
深院
文彦博（宋代）

杨柳亭台暮，梨花院落深。玉池波湛湛，珠幌影沈沈。

远思随庄蝶，春怀怯雍琴。萱苏不蠲忿，拥鼻独清吟。
山花有所谓绕茧漆者盖缲丝藉此以取头耳
赵蕃（宋代）

树树山礬落，枝枝绕茧开。
论香宁敢辈，取用实能皆。
白屋珍姚魏，朱门贱草莱。
勿嫌卑薄域，解产栋梁才。
示袁生上池三十二韵
陆懋修（清代）

君相重调燮，圣贤广施济。以此免天札，斯道岂不贵。

卮言叹日出，至理久蒙昧。灵素非异书，谈者乃深怪。

六经分南阳，首重在营卫。苟先伤寒明，杂病自能治。

河间论温热，仍不外斯义。子和示三法，不过充其既。

降而及李朱，非各自为例。升阳与滋阴，兼此义乃备。

惟其不贯通，乃若有轩轾。谓非南阳知，毋乃非正议。

胡为今之人，一一昧所自。或作蚕丛观，或等瓦缶弃。

数味合一方，数方合一剂。所据但病名，视竟同儿戏。

我岂敢异人，人自与我异。奈何一稽古，讥评辄侪辈。

尊公独虚衷，于我有同嗜。命汝弃俗学，执经愿请诲。

假馆汾湖滨，一室喜相对。奔走慨频年，丹铫愧久废。

何敢妄相师，相长亦交赖。为检肘后方，共泄枕中秘。

不惮理窟搜，豁然冀朝晦。庶几轩岐堂，窥寻得径隧。

圣道若康庄，驰驱本无碍。法守在吾徒，诣力愿无懈。

果有益于时，亦为盛德事。自待苟不卑，焉肯薄方技。

疮痏赖以平，所关岂云细。一子令知医，吾识尊公意。
句
杨异（宋代）

日将先圣诗书教，暂作文翁守郁林。
常山道中二首
赵蕃（宋代）

发轫茅檐雨，营炊野店烟。
春晴不难解，客恨自多牵。
麦浪摇成涌，梅飞去若仙。
画中端有句，诗里亦安禅。
和毅夫倒用无字韵春诗四首 其一
陆佃（宋代）

皇家宝历万年馀，礼貌群臣自古无。龙马已陪阿阁凤，鼎湖犹想裕陵凫。

刘郎莫恨桃千树，匠伯应怜栎一株。犹喜后来门户在，小儿能赋昆崙奴。
和杨子元二首 其二
赵秉文（金朝）

小雨班班落，庭槐槭槭疏。秋涵山骨冷，天入水痕虚。

多病难忘酒，穷愁强著书。深惭灵感老，时复问何如。
诗送晦叔先生 其五
邹浩（宋代）

万里来归荷圣恩，焚香趺坐欲无言。群仙若问谁堪度，为说冥心到本元。
句
吴说（宋代）

山峡名标第一楼。
次韵叙李提刑往临先正治并所闻先正论桃源事
项安世（宋代）

今日天香去，当时昼梦然。
试烘千岁鼎，如见一川田。
润带仙坛石，芳连古柏烟。
静中观篆大，依约画秦阡。
小轩
郑獬（宋代）

凿见碧天影，秋光注小轩。
消閒惟蠹简，破闷有金尊。
怪石中边透，老松须鬣繁。
人生有佳尚，尘土暗朱门。
念奴娇·凤凰山下
张红桥（明代）

凤凰山下，恨声声玉漏、今宵易歇。三叠阳关歌未竞，哑哑栖鸟歇别。含怨吞声，两行清泪，渍透千重铁。重来休问，尊前已是愁绝。
还忆浴罢描眉，梦回携手，踏碎花间月。漫道胸前怀豆蔻，今日总成虚设。桃叶津头，莫愁湖畔，远树云烟叠。寒灯旅邸，荧荧与谁闲说？
宿永嘉江寄山阴崔少府国辅
孟浩然（唐代）

我行穷水国，君使入京华。
相去日千里，孤帆天一涯。
卧闻海潮至，起视江月斜。
借问同舟客，何时到永嘉？
春昼偶作次元述韵
葛胜仲（宋代）

屏居岑寂似禅关，顾笑初无素与蛮。昼栋差池宁识燕，绮窗葱翠旧游山。

时危谩自怀颇牧，境静聊欣接尹班。二纪家园逋细履，身閒今得一时还。
和皮博士赴上京观中修灵斋赠威仪尊师兼见寄
吴融（唐代）

霓结双旌羽缀裙，七星坛上拜元君。精诚有为天应感，

章奏无元鬼怕闻。鹤驭已从烟际下，凤膏还向月中焚。

白云乡路看看到，好驻流年翊圣文。
和陈子仪
毕仲游（宋代）

临行又探北园芳，且欲相延伴酒觞。不似春花少颜色，只看蜂蝶逐风狂。
忆旧游 题万小廉招香唤玉图
王倩（清代）

记钩帘待月，拣柳听莺，斟酌桥边。冷落清游兴，怎无端画里，重见钗钿。

倚来六柱船窗，春水亦知怜。叹锦样韶光，销磨如此，要算神仙。

歌声遏云住，讶花扶娇影，扇隔羞颜。谁写销魂意，便忘情似我，梦也缠绵。

尊前按拍年少，况是杜樊川。只易惹愁生，灯凉酒醒风满天。
松谿
曾几（宋代）

不似居城市，澄湖上有松。
日斜人影散，百尺卧苍龙。
梦友
周昌（清代）

老去辞家事远游，经年何故久淹留。燕关秦塞长为客，露竹风蝉早报秋。

半壁镫昏人破梦，一声鸡唱月当楼。此时离思添多少，不见归鞍到郢州。
送尚老之江西
王之道（宋代）

道人野鹤姿，昂昂在鸡群。
谁能恋场粟，俯仰劳骸筋。
飘然欲何之，驻目西山云。
西山甲南昌，雄胜天下闻。
翠岩为之冠，有客许见分。
旋酌秀溪月，煮茗特劝君。
寄言翠岩老，吾将谢纷纭。
尚有鼻端垩，须烦为挥斤。
过李处士山居
姚合（唐代）

闲居昼掩扉，门柳荫蔬畦。
因病方收药，寻僧始度溪。
少逢人到户，时有燕衔泥。
萧洒身无事，名高孰与齐。
江神子 吴门席上，罗生求赋
张翥（元代）

阖闾城外绿杨枝。一丝丝。比吟髭。比似吟髭，不似少年时。积欲同携尊酒去，青翰舫，缕金卮。故人相见减风姿。淡胭脂。比红儿。比似红儿，扶醉索新诗。明日片帆江水远，人去也，又相思。
小溪
释昙颖（宋代）

小溪庄上掩柴扉，鸡犬无声月色微。
一双小舟临断岸，趁潮来此趁潮归。
发庐陵
刘弇（宋代）

不作钉根桑，翻为凌飙蓬。五年三羁旅，羞哭畏途穷。

今者人事缚，宛然游羿弓。谁尸造物柄，鼓我吹嘘中。

云航闹急桨，势夺编蒲风。黄洲转头失，旋指墨潭东。

旅雁声其俦，四五翩书空。暝色天水接，俯仰双青铜。

幽情随岸惬，眇与鱼鸟通。酒力秋后叶，扶衰借霜红。

诗敌千蛇矛，稍取别愁攻。男儿贵健决，吾岂专栖雄。
田舍即事十首
刘克庄（宋代）

草草衣装挈自随，婿贫毕竟与齐眉。
绝胜京洛倾城色，鏁向侯门作侍儿。
追和向
周紫芝（宋代）

幕北传烽飞夕埃，庙堂今日要真才。肯将身向急流退，要问客从何处来。

宝墨光翻银汉落，画船恩重锦帆开。胸中丘壑公元有，便恐鸱夷挽不回。
淳熙十六年皇后册宝十三首
佚名（隋代）

鼓钟喤喤，声筦锵锵。
剑佩弃庭，济济洋洋。
礼典告德，皇心乐康。
于万斯年，受福无疆。
寓叹
陆游（宋代）

有位方忧失，无家岂念归。
贤愚竟谁得？今昨两皆非。
世事无长算，人情忽骇机。
细思如意处，惟有钓鱼矶。
古乐府三首 其一
姜夔（宋代）

裁衣赠所欢，曲领再三安。欢出无人试，闺中自著看。
惜余春慢 芍药开时忆丰台女子曼殊 见陈作霖《国朝金陵词钞》
戴恭人（清代）

焚尾花繁，曼殊仙迹，丰台春色如许。红遮香径，碧绕阑干，当日如柔堪拟。

想一代词人，千秋佳丽。消受最怜伊，吟肩试倚。翠巾新拭，绣窗闲语，悄鬟低、犹堪追忆。

天与艳才如此。姗姗月下徘徊，露冷苔黏，钗横佩坠。

任从他、满目风光，总被杜鹃催去。
陪窦侍御泛灵云池
高适（唐代）

白露时先降，清川思不穷。江湖仍塞上，舟楫在军中。

舞换临津树，歌饶向迥风。夕阳连积水，边色满秋空。

乘兴宜投辖，邀欢莫避骢。谁怜持弱羽，犹欲伴鹓鸿。
句
谢举廉（宋代）

万时一时开骥足，百年今始破天荒。
十一日道林同谭元辅贺州弈棋
韩淲（宋代）

山林欣晚对，细和一篇诗。欲醉那因酒，妄言却为棋。
落花
贯休（唐代）

蝶醉蜂痴一簇香，绣葩红蒂堕残芳。

因嗟好德人难得，公子王孙尽断肠。
西湖大醉走笔百韵
白玉蟾（宋代）

廼先天皇君，万有七千祀。
迄彼大庭时，对於葛天氏。
邈计几何年，是生余小子。
上清太极公，造道穷天髓。
有晋勾漏侯，炼丹极地肺。
岂曰其云仍，容或有肖似。
阿亾昔吞月，诞日非指李。
少长异强袌，世家得源委。
谁言空桑生，乃嗣白仲理。
少传仕唐朝，香山号居士。
不曾受衣盂，漫自访根柢。
长是娱林泉，靡复閧都鄙。
光景长如丝，功名大似米。
留情十种仙，托契五穷鬼。
尘埃日以遥，富贵云而已。
允矣躬清明，听之自赞毁。
且非笔不锋，自信文甚绮。
接踵李杜坛，信威屈贾垒。
既而倦钓鳌，何以更呼（左虫右为）。
此念轻万钟，所懽在四美。
青帝御山河，东风管红紫。
烟寒绿柳颦，日暖黄鹂喜。
当此醉则歌，悠然起而舞。
槐阴清昼长，蝉噪新声止。
修竹森君贤，瑞莲立万妓。
顿忘蜗蝇心，坐洗笙笛耳。
月色凝冰壶，桂花落金蚁。
风松啸长林，霜雁过寒水。
於心豁然凄，有酒多且旨。
及无蟋蟀吟，渐至芙蓉死。
腊雪飞鹅毛，江梅吐玉蕊。
吟诗三嗅之，对景一莞尔。
亦以寸心坚，於焉百念弛。
往时丱角间，纵步禅关里。
香象截河流，冻蝇透窗纸。
洞搜到户庭，何异丧考妣。
手接秘魔杈，胸当石砮矢。
最初悟苦空，旋复学久视。
虽殊斲雪功，同一标月指。
凿井求丹砂，斸云种枸杞。
矧当偷蟠桃，亦欲追騄駬。
神授嚥日书，帝锡驱雷玺。
那知天可阶，是盖道在迩。
吾生讵已而，君诚乐只。
回首三十年，如之何也矣。
旧尝习骑射，马鞍谩伤髀。
亦尝习剑击，镡鄽屡擣齿。
筹略成无庸，韬钤谁可比。
东方罢奏书，南郭归隐几。
澡虑服葠苓，洁身佩兰芷。
然虽羡簪缨，奚若就刀匕。
展也趣清虚，终焉知本始。
顷年事四方，重趼啻万里。
海岳靡不周，风烟莫能纪。
东游衡庐颠，北逮灊皖趾。
南登苍梧脊，西噉青城觜。
云伴金华栖，月依玉笥舣。
罗浮山以南，彭蠡水之涘。
横笛岳阳楼，飞觞金山寺。
武夷猿相呼，委羽鹤久俟。
禹穴郁（左氵右罗）嶆，秦城就颓靡。
桂林岚光娇，瓯越海气诡。
合皂青崔峨，麻姑翠迤逦。
醉寻张陵孙，走遇许逊婢。
澎浪若山高，浯溪与天峙。
曾樵雁荡中，亦钓太湖底。
所交皆英豪，初不介彼此。
素志骖龙鸾，寒厨赦犬豕。
苦吟思呕心，俗状厌擎跽。
徘述煮笋经，笑补遗民史。
风骚追苏黄，寂寞造陶姒。
饥寒莫荧惑，炼养有凭恃。
余有黄芽田，旦暮举耒耜。
余有白雪蚕，左右置箱篚。
尽使闲姓名，浩然满朝市。
方将山水蒙，毋怪天地否。
颜舜足侪晞，广聃敢肩拟。
但令心以灰，世事尽糠秕。
造物神与游，天公气可使。
伏槽待赏音，无尾叫知己。
投合辱太玄，舞雩风一唯。
行藏固不同，领略贵有以。
浮海慨槎仙，临风唤月姉。
或疑有扊扅，岂谓惟薏苡。
若士乘大鹏，跫音卜嫩瞦。
阴阳诿曰深，血脉微可揣。
畔岩诿曰遐，舟车容可庀。
孤鸦唤晴晖，拱鼠濯清泚。
龟蛇伏剑蟠，鸡犬待鼎舐。
不愁松柏凋，只畏桑榆徙。
意马息驱驰，心兵遂消弭。
身中玉楼台，赤子处非侈。
身外金埤堄，虎臣治不圮。
畴能弗鸿鹄，而又恋枌梓。
未免畏白圭，禔身蹈廉耻。
非将献黄金，赂天丐福祉。
决之西则西，可以仕则仕。
荷锸死便埋，归园生为诔。
怆神眺高遐，怀宝谨操履。
我往蓬莱山，世人劳所企。
过古原州
永瑆（清代）

句骊河畔晓阴稠，河水无声漫漫流。两桨船头渔父坐，乱烟寒雨古原州。
次韵程士和并帖元衡
赵蕃（宋代）

满目风埃顿尔清，只缘朝雨过林声。
兴乘政欲蝉连语，酒酽才胜一再行。
容我不应嗔醉卧，忆君还复有诗成。
定知今夜江东梦，梦炤冰溪雪鬓生。
山中
方岳（宋代）

寂寂门无长者车，穿深逗密惬幽居。
花能红白锦相似，山自青苍画不如。
鹤骨政应先狗马，雏孙殊未辨龙猪。
皇天老眼何缘错，高枕松风莫管渠。
和黄靖州适轩韵
韩淲（宋代）

山中轩槛几经秋，谁得如公肯自由。既把旌旄开两镇，且因香火奉真游。

消磨景色棋成趣，排遣功名醉不忧。此话尽教儿辈觉，人生凡事岂难求。
惠山寺
赵葵（宋代）

古木森森映碧苔，嵯峨楼阁倚天开。
山僧不问朝天客，自注冰泉浸野梅。
龙安寺佳人阿最歌八首
李群玉（唐代）

团团明月面，冉冉柳枝腰。未入鸳鸯被，心长似火烧。

见面知何益，闻名忆转深。拳挛荷叶子，未得展莲心。

欲摘不得摘，如看波上花。若教亲玉树，情愿作蒹葭。

门路穿茶焙，房门映竹烟。会须随鹿女，乞火到窗前。

不是求心印，都缘爱绿珠。何须同泰寺，然后始为奴。

既为金界客，任改净人名。愿扫琉璃地，烧香过一生。

素腕撩金索，轻红约翠纱。不如栏下水，终日见桃花。

第一龙宫女，相怜是阿谁。好鱼输獭尽，白鹭镇长饥。
陪漕使春日吴江之集戏赠元理森父
曹彦约（宋代）

垂虹夜吸吴侬水，画鷁朝飞张翰里。
护客归来玉节闲，隐隐春光动浮蚁。
倾盖鲈鱼故交砺，可人森父佳元理。
著我中间醉却醒，旧管新收几年纪。
龙多山
文师敬（宋代）

我家龙多西，出门山在目。
杖履三十里，兄弟穿云宿。
山上有顷田，岩洞多重复。
石囤如内空，可容万亿斛。
奇古一仙台，清绝三梵屋。
千岁大夫松，万竿君子竹。
四时风飕飕，多寒而少燠。
天低星日近，举首心自肃。
不敢高声呼，恐帝谓予黩。
转盼四方宽，万山皆俯伏。
幽人来避世，松柏可充腹。
何劳苦煎炮，自有云蒸。
乾易暮愣严，随意伴幽独。
天下真乐在，安用名利逐。
我亦知此乐，倚门望衣速成。
入山未要深，且归问初餗。
男儿天下志，未忍同草木。
他时素志遂，人进我则缩。
来此寄余生，分此山林福。
吾心与道俱，出处应可卜。
送王奏差调福州
泰不华（元代）

春水溶溶满鉴湖，兰舟长护锦屠苏。可怜走马闽山道，榕叶阴中听鹧鸪。
酬章质夫
刘攽（宋代）

晚悟头陀尘不侵，何妨居士著朝簪。故人自是相忘者，秀句依朝莫逆心。

翠柏高松存茂悦，潜鳞羁羽任飞沈。万缘起灭空花喻，可向空花拟重寻。
龙湫歌
陆游（宋代）

环湫巨木老不花，奫沦千尺龙所家。
爪痕入木欲数寸，观者心掉不敢哗。
去年大旱绵千里，禾不立苗麦垂死。
林神社鬼无奈何，老龙欠身徐一起。
隆隆之雷浩浩风，倒卷江水倾虚空。
鳞间出火作飞电，金蛇夜掣屠云中。
明朝父老来赛雨，大巫吹箫小巫舞。
祠门人散月娟娟，龙归抱珠湫底眠。
偶作
晁公溯（宋代）

官居复何有，幽事亦堪夸。
高树行春蔓，疏篁上晚花。
常年皆作客，随地即为家。
尚想关山路，伤心故国赊。
腊月二日烟雨馆
葛绍体（宋代）

天上飞花报岁寒，西风相挟引栏干。
平湖不认花多少，只作寻常烟雨看。
西台
俞鸿渐（清代）

如意敲残石有痕，高台直上倚云根。钓鱼幸傍严陵渚，化鸟曾招信国魂。

大地茫茫王气尽，空山隐隐哭声存。于今晞发人何在，听彻樵歌日又昏。
甲午出知漳州晚发船龙山暮宿桐庐二首 其一
杨万里（宋代）

一席清风万壑云，送将华发得归身。海潮也怯桐江净，不遣涛头过富春。
初适嘉兴次韵答鲍仲孚先生
袁华（明代）

于越败吴于欈李，兵交岂意古今同。伤心遗老风尘际，举目河今草莽中。

白骨似霜秋满野，大星如月昼行空。独怜鲍叔偏如我，对客挥毫目送鸿。
芜
赵希迈（宋代）

数间吟屋就，谢尔肯相依。
巢稳迎人语，身轻掠水飞。
漂流皆是客，来去两忘机。
何事抛珠箔，欣然恋竹扉。
费征君旧居
张蠙（唐代）

浮世抛身外，栖踪入九华。遗篇补乐府，旧籍隶仙家。

池静龟升树，庭荒鹤隐花。古来天子命，还少到烟霞。
蝶恋花
晏几道（宋代）

碾玉钗头双凤小。倒晕工夫，画得宫眉巧。嫩麹罗裙胜碧草。鸳鸯绣字春衫好。

三月露桃芳意早。细看花枝，人面争多少。水调声长歌未了。掌中杯尽东池晓。
中秋夜守让南厅玩月
钱易（宋代）

秋气元清切，明蟾千里心。
金盘上河侧，玉水浸楼阴。
闺怨有消歇，客愁无浅深。
关山今夜里，星斗共沉沉。
念奴娇 附见天籁集卷上内。原题云。中秋重
仲璋（元代）

消磨九日，算年年、惟有黄花白酒。把酒簪花能有几，七十光阴回首。人寿难期，酒杯有限，花色应如旧。花浓酒酽，问君著甚消受。彭泽千古英魂，有花能折，有酒能倾否。万事悠悠输一醉，花酒休教离手。明日西风，阑珊酒尽，憔悴花枝瘦。酒肠花眼，正宜年少时候。，予早年尝记僧仲璋九日述怀一篇，与此篇格相同，恐岁久无传，就附于此。仲璋俗姓阎，法讳志琏号山泉道人。落魄嗜酒，滑稽玩世，颇为时人
新月
陈廷瑚（清代）

别去才三夕，重逢更可人。嫦娥临玉镜，照下晚妆新。
白鹤词 其八
赵佶（宋代）

白毛鲜洁映霜华，丹顶分明夺绛纱。千六百年神气就，飞鸣长伴玉仙家。
洮州道中
汪士鋐（清代）

春尽犹飞雪，黄云接闇门。烽烟暂过野，篱落不成村。

虎为当途扑，鱼因得食喧。眼边装束变，番女坐高原。
澧江渔舍
范成大（宋代）

狡窟空来四十年，沿江犹自少炊烟。茫茫旷土无人问，芦荻春深绿满川。
云顶寺蹙云轩
吕陶（宋代）

寺枕山巅拥翠峰，幽栖更与白云通。半空栏槛千寻外，两蜀风云一望中。

晨霁最宜天浩荡，夕阴先觉雨冥濛。顷年曾坐盘陀石，不到轩前目未穷。
择之寄示深卿唱和乌石南湖佳句辄次元韵三首 其二
朱熹（宋代）

平湖渺空阔，积水暮生寒。但见绿千顷，不知深几竿。

人间元迫隘，世路足艰难。若了沧洲趣，无劳正眼看。
郊庙歌辞。享惠昭太子庙乐章。送神
王涯（唐代）

威仪毕陈，备乐将阕。苞茅酒缩，膋萧香彻。

宫臣展事，肃雍在列。迎精送往，厥鉴昭晰。
不寐
张珊英（清代）

万籁长空寂，閒庭独倚阑。霜天翻匹练，冷月漾晶盘。

梦绕乡关远，魂飞古渡寒。天涯回首处，愁思白云端。
客安南见进奉使回口占
曾渊子（宋代）

安南莫道是天涯，岁岁人从蓟北回。
江北江南亲故满，三年不寄一书来。
客有写真者见予因以三诗赠之
李师中（宋代）

嗟予少也贱，到老尚无功。
方寸浮名外，流外两鬓中。
对镜犹惭愧，图写若为容。
钱儒珍家赏桂
仇远（元代）

客至当饮酒，醉此金粟堆。
秋风何时到，丛树参差开。
馨香逆人鼻，蓓蕾藏圣胎。
攀枝折其荣，落穗浮酒杯。
后夜有佳月，弄影须徘徊。
红袖歌未终，画角毋庸催。
春日田园杂兴
王进之（宋代）

东君私我此闲身，脱欲青衫野服更。
桑可以丝麻可贵，麦宜续食韭宜羹。
分甘垄上耕云隐，梦不湖边拾翠行。
物意岂知沧海变，晓风依旧语流莺。
中秋黄池舟中独酌五首 其二
阳枋（宋代）

画桥杨柳系船儿，蟾魄飞来光满溪。有水连云疑地阔，无山碍月觉天低。

鱼堪寄信应时见，雁欲横霜犹未齐。白酒堪沽鸡中割，呼樽独酌画桥西。
经沛县 其一
李孙宸（明代）

排空淹浊浪，四望失田畴。国似依龙子，人疑住蜃楼。

歌风遗迹没，逐鹿莽烟收。今古战场地，漂沦劫未休。
萧八明府堤处觅桃栽
杜甫（唐代）

奉乞桃栽一百根，春前为送浣花村。

河阳县里虽无数，濯锦江边未满园。
台阳八景
余文仪（清代）

风撼长竿捲大旗，安平渡口夕阳时。参差帆影轻鸥泛，砰湃涛声铁马驰。

收网渔郎还隐隐，招人舟子故迟迟。醉翁矫首筹同济，灯火连村尽系思。
题胡处士猿麞图
陈造（宋代）

画工神品今代无，祁岳一脉传醉胡。
几年傲睨不落笔，乘兴扫醉赤县图。
今君所宝亦第一，我疑神遇非有笔。
青林红叶晚未暝，遥山远水秋一色。
五猿踞石相因依，两猿挂树松枝低。
仰睇侧顾麞善疑，其二行齧如不知。
昔人画马师厩马，画山直付居山者。
野猿不驯麞易惊，邈影渠能写閒暇。
草露空荒远刀几，即今放麑谁氏子。
山蜂负毒不足怜，盍贷蠨蛸留报喜。
题横溪坊客馆二首 其二
郑刚中（宋代）

朝曦却雨作春妍，绿嫩黄轻物物鲜。村落可怜祗依旧，稀疏茅屋起炊烟。
郊庙歌辞。祭汾阴乐章。肃和
崔玄童（唐代）

聿修严配，展事禋宗。祥符宝鼎，礼备黄琮。

祝词以信，明德惟聪。介兹景福，永永无穷。
壬午秋日观桥 其三
周紫芝（宋代）

胡马嘶北风，游子思故乡。富贵人所羡，危机亦难防。

幕上巢岂人，剑头炊易伤。乃知三亩耕，此策为最良。

寒士但藜藿，肉食馀膏粱。脱粟众所食，万钱谁得尝。

终然均一饱，果腹俱徜徉。饭蔬岂不乐，厚味生祸殃。

以此较得失，岂复无短长。
书莫读
杨万里（宋代）

书莫读，诗莫吟。读书两眼枯见骨，吟诗个字呕出心。

人言读书乐，人言吟诗好。口吻长作秋虫声，只令君瘦令君老。

君瘦君老且勿论，傍人听之亦烦恼。何如闭目坐斋房，下帘扫地自焚香。

听风听雨都有味，健来即行倦来睡。
寄题太和陈诚之秀才远明楼
陆游（宋代）

宦游再有江西役，南望庐陵每慨然。
未见高楼出云雨，但惊妙语杂风烟。
诸公何止元和盛，独我初非正始贤。
笔力深知太辽绝，此诗它日勿同编。
黄风子赞
白玉蟾（宋代）

先生不狂是诗狂，先生不颠是酒颠。
颠颠狂狂人不识，归去青城今几年。
曾将诗酒瞒人眼，不是酒仙与诗仙，
只是个黄颠。
送兰公子（阿翁学师也。扬州人）
徐渭（明代）

耶溪芹藻色，相伴秋荷老。
公子朅重来，伤心那可道。
会日苦无多，相别一何早。
八月广陵涛，一叶渡残照。
恭题中宪老夫子大人爱吟草 其二
周兴岱（清代）

忆来绛帐得从游，治行听传第一流。花满河阳潘骑省，雉依桑陇鲁中牟。

浣花列祀忠魂慰，村社迎神县郭秋。重把遗编感知己，羊昙洒泪恸西州。
题李章芸香阁
吴与弼（明代）

字向金陵书，阁从五峰坐。绿酒共深更，剧谈忘尔我。

阁上遗经凡几编，好惜分阴勖新课。
还狱
文天祥（宋代）

人情感故物，百年多离忧。
桑下住三宿，应者犹迟留。
矧兹方丈住，屏居二春秋。
夜眠与昼坐，隤乎安楚囚。
自罹大雨水，圜土俱汤舟。
此身委传舍，迁徒无定谋。
去之已旬月，宫住重绸缪。
今夕果何夕，复此搔白头。
恍如流浪人，一旦归旧游。
故家不可复，故国已成丘。
对此重回首，汪然涕泗流。
人生如空花，随风任飘浮。
送兄弟还都至长葛河上四首·双禽
韩维（宋代）

双双河洲禽，文彩披丹质。
飞翔不离渚，鸣戏自终日。
寒鱼伏冰池，岁暮饥尔匹。
不欲远求林，投身避罗毕。
高宗郊祀前朝享太庙三十首 其二十四 皇帝再升位诣饮福位用《乾安》。
郊庙朝会歌辞（宋代）

维皇亲享，至再至三。礼备乐奏，层陛森严。粢盛芳洁，酒醴旨甘。

云车风马，从卫观瞻。
访嵩阳道士不遇
聂夷中（唐代）

先生五岳游，文焰灭金鼎。日下鹤过时，人间空落影。

常言一粒药，不随死生境。何当列御寇，去问仙人请。
尾犯（重九和刘随如）
赵以夫（宋代）

长啸蹑高寒，回首万山，空翠零乱。渺渺清秋，与斜阳天远。引光禄、清吟兴动，忆龙山、旧游梦断。夹衣初试，破帽多情，自笑霜蓬短。

黄花长好在，一俯仰、节物惊换。紫蟹青橙，觅东篱幽伴。感今古、风凄霜冷，想关河、烟昏月淡。举杯相属，殷勤更把茱萸看。
颂古三十九首
释道枢（宋代）

脱得驴头载马头，东家西家卒未休。
问君还有几多愁，恰似一江春水向东流。
过淮安
康麟（明代）

官船清晓渡淮安，满目风情入画看。衰柳冻含江雪暝，早梅香逐水云寒。

酒沽绿市朋簪合，人忆青楼客况难。王事驱驰当自勉，不须回首更盘桓。
思佳客·题周草窗武林旧事
张炎（宋代）

梦里瞢腾说梦华。莺莺燕燕已天涯。蕉中覆处应无鹿，汉上从来不见花。
今古事，古今嗟。西湖流水响琵琶。铜驼烟雨栖芳草，休向江南问故家。
小雨
刘攽（宋代）

烈风呼汹震山林，小雨霏微驻薄阴。南亩旱苗焦欲死，拟将如许号为霖。
秋祀上丁斋宿中夜雨凉因思去岁气候颇同书壁
李洪（宋代）

秋云黯黯结层阴，頖水人稀夜漏沉。
独有芭蕉如道侣，二年相伴宿斋心。
题江郎庙六绝
陈淳（宋代）

礼学无人发世蒙，正神流弊与妖同。
既非气类相求者，岂解精诚妙感通。
和汤倅梅花韵
虞俦（宋代）

玉奴端不负花期，乞得东皇一笑归。
淡扫娥眉怜虢国，半匀妆面妒徐妃。
有情立马留新恨，无赖啼禽送落晖。
金铉政须和鼎实，莫嫌笛里浪惊飞。
谢人送鱼
李之仪（宋代）

珍重黄池秀，风流迥出尘。多情念羁旅，脱网寄鲜鳞。

掀动龙蛟宅，惊回匕箸春。丹青如得便，更拟问通津。
岳忠武祠
赵俞（清代）

桧树枝生宋祚微，将军那许总戎机。出师累捷身应死，与敌同仇事已非。

脱帻收时光焰动，属镂赐后怒涛飞。孤忠愿抱千秋恨，不共蕲王早见几。
孟子·觳{觳右换束}牛
陈普（宋代）

堂上言何自发，分明太极本真存。
因知忍性元皆善，利欲遮迷只自昏。
游霍童
陈嘉官（宋代）

翠篠轻挑绿酒，紫芝閒对黄冠。
半醉风廻铁笛，中宵冷露瑶坛。
武陵行
薛季宣（宋代）

秦君植木咸阳市，秦民血作东流水。秦风薄恶法秋荼，秦郊行人半无趾。

祖龙虎视吞六雄，漆城隐隐陵云起。骊山罢休营阿房，匹夫奋臂为侯王。

重瞳隆准骋逐鹿，非冬积白何雪霜。至人知几忍徒死，竞遵大路逃彼方。

从兹不复通上国，不知戈鋋不见德。耕田凿井自希夷，安居守分无馀职。

抱孙养子乐天年，羲皇何远今其域。自从别祖来避秦，无文不记几世人。

曹刘典午任强弱，历年六百何纷纭。山中既绝中原路，从更百代犹无闻。

武陵野人事渔钓，独游沅溪忘故道。溯流探得桃花源，舍舟洞口穷幽讨。

洞中逸民忻见之，共嗟遗事询其老。为言上世绝尘由，杀鸡命酒争献酬。

具闻阃内战争事，始知违俗为优游。

鄙夫何知尚怀土，匆匆须别还中州。尘心已萌淳朴散，桃源咫尺仙凡判。

还求不得曰仙乡，宁知死生无少閒，相望如隔一世间。

到今沅山色苍苍，流水滔滔花泛泛。
听悟师弹招隐
黄顺之（宋代）

悟师手携清风琴，为我再奏招隐吟。
九原灵均不可作，后人遗隐空沈沈，
令我听之泪沾襟。楚山日落秋声起，
古猿啼月空山裹。千年愁气上青枫，
幽兰无香桂华死，吾道非耶何至此。
曲中历历分明道，苦怨王孙负春草。
岁晚山中难久留，忆君一夕令人老。
王孙王孙知不知，琴心招君胡不归。
下沿湘江之水流，上逐湘山之云飞。
一弹一招一太息，水流云飞朝复夕。
挽叶子仪二首
杜范（宋代）

当年共短檠，心事熟论评。
岂我非同志，於公不用情。
几多才莫试，有此恨难平。
旧友凋零尽，悲哉伐木声。
禅人写师真请赞
释慧远（宋代）

透过荆棘林，瞎却醯罗眼。
拈起破砂盆，放下漏灯盏。
独有周书记，全机识得渠。
好笑云黄傅大士，也曾赤脚礼文殊。
孟子·善信美大
陈普（宋代）

善得於心皆实有，本根植立已无亏。
美而且大并神圣，熟后工夫出不期。
夕逗繁昌浦诗
刘孝绰（南北朝）

日入江风静，安波似未流。岸回知舳转，解缆觉船浮。

暮烟生远渚，夕鸟赴前洲。隔山闻戍鼓，傍浦喧棹讴。

疑是辰阳宿，于此逗孤舟。
妾薄命呈文山道人
汪元量（宋代）

妾初未嫁时，晨夕深闺中。
年当十五余，颜色如花红。
千里远结婚，出门山重重。
与君盛容饰，一笑开芙蓉。
君不顾妾色，剑气干长虹。
耿耿丈夫□，□□天下雄。
结发未逾载，倏然各西东。
妾独□□□，□养姑与翁。
姑翁去年春，长梦随飘风。
思君□□□，音信安可通。
谅无双飞翼，焉得长相从。
自服嫁时衣，荆钗淡为容。
誓以守贞洁，与君生死同。
君当立高节，杀身以为忠。
岂无春秋笔，为君纪其功。
中原民谣 归德府
周麟之（宋代）

归德府，四野坡池抱重阻。阏伯之墟旧宋州，心为大火占星土。

之我艺祖龙潜初，授钺此地开炎图。录裳拜野休运启，王气郁郁云扶舆。

真人当天朝万宇，北望帝城天尺五。舟车辐辏川涂交，尽说南京比三辅。

中兴天子膺赤符，又临此地登鸾车。版图一失故地隔，坐使神州沦虏区。

金杏园边春色早，连阡粟麦濉河道。景物依然似之时，只恨居民戴胡情。

民言我宋潴仁深，况此旧名归德军。于今府号袭前躅，不日中原当自复。

金人无德亡无时，大德日隆天下归。
庆清朝（木芙蓉）
李宏模（宋代）

碧玉云深，彤绡云薄，芳丛乱迷秋渚。重城傍水，中有吹箫俦侣。应是琼楼夜冷，月明谁伴乘鸾女。仙游处。翠帟障尘，红绮随步。

别岸玉容伫倚，爱浅抹蜂黄，淡笼纨素。娇羞未语，脉脉悲烟泣露。彩扇何人，妙笔丹青，招得花魂住。歌声暮。梦入锦江，香里归路。
代雉朝飞
鲍照（南北朝）

雉朝飞。振羽翼。专场挟雌恃强力。
媒已惊。翳又逼。蒿间潜彀卢矢直。
刎绣颈。碎锦臆。绝命君前无怨色。
握君手。执杯酒。意气相倾死何有。
读史有感十二首 其五
王世贞（明代）

白发四老人，汉皇不能致。羽翼功既成，飘然归地肺。

留侯虽强食，未闻更延世。萧傅辞旧恩，怅然仇廷尉。

矫首前二疏，冥冥在天裔。寄言风云者，倘来安足恃。
鱼台
许及之（宋代）

忍口嫌去乙，蓄池怜所丁。故应濠上乐，不羡此湖醒。
石井别业有作
王廷相（明代）

花暗棠梨浦，禽鸣桑树林。浓霞淹曙色，微雨作春阴。

田父班荆坐，渔翁濯足吟。偶来人境外，销却宦游心。
见成季昆仲
韩淲（宋代）

岁前三日到君家，溪雾连山雨两涯。香汎茶甘拥炉坐，纸窗瓶水浸梅花。
水亭
游酢（宋代）

清溪一曲绕朱楼，荷密风稠咽断流。
夹岸垂杨烟细细，小桥流水即沧洲。
和端式上人十咏其九渔舟火
梅尧臣（宋代）

芦洲一点明，知有渔人泊。
江溟杳不分，谁方在高阁。
是时孤雁去，应认光中落。
绍兴以后时享二十五首
真宗（宋代）

礼备乐成，物称诚竭。
相维辟公，神人以说。
歌雍一章，诸宰斯入。
天子万年，无竞维烈。
酹江月（中秋对月）
张涅（宋代）

奁霏净洗，唤素娥睡起，平分秋色。雁背风高孀兔冷，露脚侵衣香湿。银浦流云，珠房迎晓，鬓影霜争白。玉尊良夜，与谁同醉瑶席。

忍记倚桂分题，簪花簪酒，处处成陈迹。十二楼空环佩杳，惟有孤云知得。如此江山，依然风月，月底人非昔。知音何许，泪痕空沁愁碧。
端午帖子九首
曹勋（宋代）

朝下仙班晓景迟，步摇香认九华妃。
花藏窈窕知金屋，亭照回波在翠微。
城东闲行因题尉迟司业水阁
白居易（唐代）

闲绕洛阳城，无人知姓名。

病乘篮舆出，老著茜衫行。

处处花相引，时时酒一倾。

借君溪阁上，醉咏两三声。
十月
韦骧（宋代）

风脚无时定，霜花昼亦飞。天愁云四合，树冷鸟相依。

陋室群书满，衡门俗客稀。饥肠何以疗，园芋正丰肥。
丁卯秋赴鹿鸣宴次太守赵殿撰韵
王十朋（宋代）

食苹开燕副招求，梦草诗成宠士流。要得异才联虎榜，亦容下客盗狐裘。

早脩慧业钦灵运，妄赞元经愧子游。刺史笑谈风满席，定应吹拂到瀛洲。
三吴漫游集唐
方凤（宋代）

江上巍巍万岁楼，今春花鸟作边愁，
伤心欲问南朝事，凤去台空江自流。
邀子田过守陂饮即送归兴化
王汝璧（清代）

役役劳此生，梦寐积尘坱。兀对多遐思，何缘得欣赏。

淮南乐托人，岁费屐几两。每同社燕来，旋与残春往。

絷彼江上舟，稍就林屋爽。主人方据梧，跫然一拊掌。

颜色似老苍，风骨更嵻崀。深谈移夕阴，古意澹相饷。

老藤垂晚花，新篁发疏响。昔年醉歌处，月影自惝恍。

散聚一转移，今昔足俯仰。忽焉感晨星，孤思落双桨。

月斜情已驰，酒酲意殊惘。掺手话后期，低头费深想。
知足吟（和崔十八未贫作）
白居易（唐代）

不种一陇田，仓中有馀粟。不采一株桑，箱中有馀服。

官闲离忧一，身泰无羁束。中人百户税，宾客一年禄。

樽中不乏酒，篱下仍多菊。是物皆有馀，非心无所欲。

吟君未贫作，同歌知足曲。自问此时心，不足何时足。
谢主人
陈与义（宋代）

春禽劝我归，主人留我住。
一笑谢主人，我自归无处。
拟借溪边三亩春，结茅依树不依邻。
伐薪政可烦名士，分米何须待故人。
雪怀陈明经经业 其二
钱载（清代）

箧书长与借，手勘若相论。城拥湖风响，台明苑雪痕。

饥鹰高不落，僵木湿犹翻。为报今朝事，微吟向寓园。
寄吴拾遗
齐己（唐代）

新竹将谁搉重轻，皎然评里见权衡。非无苦到难搜处，合有清垂不朽名。

疏雨晚冲莲叶响，乱蝉凉抱桧梢鸣。野桥闲背残阳立，翻忆苏卿送子卿。
题秋江泛棹图二首 其一
曹家达（清代）

年来清兴托兰桡，荒渚丛芦生暗潮。閒倚航头风色晚，一天凉晕白萧萧。
思溪舟中
释行海（宋代）

邻鸡三唱趣行舟，霜结银花满树头。
好景留人归未得，客愁一半是吟愁。
拟唐人边庭四时怨 其二
姚履敬（清代）

日午中天暑气多，三军一似火山过。纵教汗透重重甲，犹唱南薰解愠歌。
食化
赵崇鉘（宋代）

海食多诡心，豢食令人鲁。
山中食荠人，幽吟肺肠苦。
绣
罗隐（唐代）

一片丝罗轻似水，洞房西室女工劳。
花随玉指添春色，鸟逐金针长羽毛。
蜀锦谩夸声自贵，越绫虚说价功高。
可中用作鸳鸯被，红叶枝枝不碍刀。
庐山马上
戴复古（宋代）

青松路径白云关，有客来寻半日闲。
十载灞桥驴子上，争如骑马看庐山。
秋日三首 其一
吕本中（宋代）

诸卿谈笑赏先登，我欲从之病不能。门闭日长公事少，祇疑身是住庵僧。
和赵子雍游石园
程俱（宋代）

长啸西风一散襟，重阴疏影静相临。水通笠泽秋容净，竹种玄相野思深。

石磴扫云留晚步，松蹊随鹤尽幽寻。旧游回首成春梦，太息凭谁写寸心。
次洪监簿惠诗韵五首
姜特立（宋代）

三洪文字照乾坤，小谢风流笔力存。
悟解向人难举似，见花微笑自忘言。
张器先复和诗作五言以寄
王十朋（宋代）

短棹别孤屿，故山归左原。遥烦雁足字，重到雀罗门。

岁月添新老，文章忆旧论。见诗如见面，气象有馀温。
次周益公韵
楼钥（宋代）

舅甥相与老鄞川，况值慈亲九十年。
画舫时追唐贺监，笋舆联访汉梅仙。
官名自愧偶同辙，才望如何敢并肩。
误辱品题称酷似，此声梁楚更堪传。
法源寺丁香盛开酬赵尧生
陈宝琛（清代）

无花常独来，况此丁香海。暄风扇馨烈，紫白各璀璀。

海棠开已阑，牡丹未破蕾。静女淡益姝，了无一尘浼。

追欢幸犹及，栝柏亦好在。行宫剩枯槐，谁当禁樵采？
山城
张耒（宋代）

野县闭门早，山深更漏微。
薄云依月宿，孤翼犯霜归。
弓冷新胶健，貂寒旧缕纰。
旗亭换新酒，不惜箧中衣。
偈二首
释慧初（宋代）

九月二十五，聚头相共举。
瞎却正法眼，拈却云门普。
德山不会说禅，赢得村歌社舞。
阿呵呵，逻逻哩。
合涧桥
张昱（元代）

两涧何年合，一桥终日闲。桃花逐流水，未觉是人间。
颂赵州无字示陈太尉
释原妙（宋代）

澄潭千载毒龙蟠，倒岳倾湫谁解看。
直下一刀成两段，虚空粉碎髑髅乾。
琵琶洲
聂古柏（元代）

昌国寺前枫树秋，琵琶洲畔暮云愁。沙头潮落滩声急，疑是浔阳泪未收。
偈颂二十首
释如珙（宋代）

楼上五更钟未动，人间万事已营营。
明朝一饭先书籍，那取工夫细度量。
锡山闲咏四首 其三
王季珠（清代）

山势临湖分外豪，曾携蜡屐一周遭。端由忠宪来埋骨，小小青山矮亦高。
司空平章军国事赠太师开国正献吕公挽辞五首
苏颂（宋代）

运偶千龄旦，家传万石风。
五朝京兆尹，三世大司空。
致主唐虞上，论经伏郑中。
生钟维岳瑞，葬复近神崧。
次韵应文游东园
张纲（宋代）

筋力摧颓老自知，追欢犹学少年时。园林胜处看如梦，杖履行年步懒移。

对酒不堪蕉叶满，插花那复帽檐攲。羡君诗句方豪甚，应笑疏狂亦强随。
午睡怀安县风篁亭
陈渊（宋代）

旌旗蔽野阶除寂，环佩鸣空枕簟凉。梦断钧天知是想，一沟泉落乐声长。
三月五日病中对雨作
强至（宋代）

何术可留枝上锦，谁人能换鬓边丝。
不堪有限馀春日，更值无聊足病时。
久判浮名唯念酒，肯因閒事辄忘诗。
雨频未拂金明柳，空听蓬莱唱旧辞。
拟山居晚兴
鄂恒（清代）

空山绝人迹，终日不开门。落照当高树，炊烟带远村。

渡头秋水涨，沙上暮鸦屯。月出田家约，陶然倒酒樽。